Μαγνητισμός
Authors: Νατσιόπουλος Γεώργιος 
Published: November 2024

Η παρούσα διδακτορική διατριβή εξετάζει το φαινόμενο του μαγνητισμού μέσα από την ανάπτυξη και το περιεχόμενο ενός εκπαιδευτικού ιστότοπου, με τίτλο «Ο κόσμος του μαγνητισμού», ο οποίος στοχεύει στην εμβάθυνση των εννοιών του φαινομένου αυτού. Η έλλειψη συστηματικής οργάνωσης των πληροφοριών και ολοκληρωμένων εκπαιδευτικών πόρων σχετικά με τον μαγνητισμό υποδεικνύει την ανάγκη δημιουργίας ενός εκπαιδευτικού περιβάλλοντος με έγκυρες πληροφορίες από την διεθνή επιστημονική βιβλιογραφία το οποίο θα προσφέρει πολυδιάστατη γνώση σχετικά με το συγκεκριμένο φαινόμενο.Ο ιστότοπος περιλαμβάνει ένα φάσμα θεματικών ενοτήτων που καλύπτουν όλες τις πτυχές του μαγνητισμού σε μία ευρύτερη κλίμακα από τη μακροκλίμακα έως τη νανοκλίμακα. Ταυτόχρονα, παρέχουν πρόσβαση σε ευρεία εκπαιδευτικά υλικά και διαδραστικές δραστηριότητες, με έμφαση τόσο στις βασικές έννοιες όσο και στις εξειδικευμένες έννοιες του μαγνητισμού. Η έρευνα εστιάζει στη δημιουργία ενός μοντέλου το οποίο όχι μόνο καταρτίζει τη θεωρητική βάση του μαγνητισμού, αλλά εισάγει τους χρήστες και σε πρακτικές εφαρμογές. Κάτι τέτοιο τους επιτρέπει να κατανοήσουν, για παράδειγμα, τη χρήση των μαγνητικών νανοδομών και να αποκτήσουν πρόσβαση σε εκπαιδευτικό υλικό όπως, τις καθημερινές εφαρμογές του μαγνητισμού. Επιπλέον, οι διάφορες θεματικές ενότητες σχετίζονται με ποικιλία πληροφοριών όπως για παράδειγμα, την ιστορία του μαγνητισμού, τις μαγνητικές ιδιότητες διαφόρων υλικών, καθώς επίσης και τις μαγνητικές επιδόσεις τους στις αντίστοιχες κλίμακες. Η δημιουργία αυτού του εκπαιδευτικού ιστοτόπου βασίστηκε στις σύγχρονες αρχές σχεδιασμού εκπαιδευτικών ιστοσελίδων, ακολουθώντας τα πρότυπα για μία ελκυστική και εύκολα προσβάσιμη πλατφόρμα. Ο σχεδιασμός του ιστοτόπου βασίζεται στην ενσωμάτωση διαδραστικών εργαλείων, κουίζ και αυτοαξιολογήσειων που επιτρέπουν στους χρήστες να εμπλακούν ενεργά στη διαδικασία της μάθησης. Παράλληλα, επιδιώκεται η ενσωμάτωση εξειδικευμένων θεματικών ενοτήτων, όπως η μετρολογία, οι μονάδες μαγνητικών μετρήσεων, καθώς και η μέτρηση των μαγνητικών ιδιοτήτων των υλικών. Η ερευνητική διαδικασία υποστηρίζει την ανάπτυξη εργαλείων αυτοαξιολόγησης και ερωτηματολογίων που στοχεύουν στη βελτίωση της μάθησης, μέσα από τη συλλογή δεδομένων και τη διερεύνηση των ανατροφοδοτήσεων των χρηστών. Με βάση την ανάλυση αυτών των δεδομένων, παρέχονται χρήσιμα συμπεράσματα για τη βελτιστοποίηση του ιστότοπου και την ενίσχυση της αποτελεσματικότητάς του ως εκπαιδευτικού εργαλείου.Η μεθοδολογία της έρευνας που χρησιμοποιείται για τη μελέτη του μαγνητισμού, κατηγοριοποιεί τα μαγνητικά υλικά και εξετάζει με ποιο τρόπο μπορούν να διαμορφωθούν οι μαγνητικές ιδιότητες, ανάλογα με το μέγεθος των υλικών. Επίσης, ερμηνεύονται διάφορες τεχνικές μέτρησης, συμπεριλαμβανομένων και των μαγνητικών μετατροπών. Αναλύονται βασικές έννοιες όπως, οι βρόχοι υστέρησης και οι βρόχοι υστέρησης αναφοράς. Διερευνώνται, επιπρόσθετα, τα δυαδικά κράματα, οι ιδιότητες των υλικών και η μαγνητική ανισοτροπία. Ακριβέστερα, επιχειρείται μια λεπτομερής εξέταση του μαγνητισμού σε μικροκλίμακα και νανοκλίμακα, αναλύοντας διάφορες έννοιες όπως, τα επιφανειακά άτομα, ο αριθμός των κρυσταλλιτών, οι απώλειες υστέρησης,. Ολοκληρώνοντας, η διδακτορική διατριβή επιχειρεί να παράσχει μια πλήρη και ολοκληρωμένη επισκόπηση του μαγνητισμού και να ενισχύσει την κατανόηση και την εμπλοκή του κοινού με αυτό το περίπλοκο πεδίο. Με τη συστηματική παρουσίαση των πληροφοριών και την υποστήριξη της ενεργού συμμετοχής των χρηστών, η πλατφόρμα επιδιώκει να καλύψει τις σύγχρονες ανάγκες για πληροφόρηση γύρω από το φαινόμενο του μαγνητισμού. Παράλληλα προσφέρει έναν καινοτόμο τρόπο προσέγγισης, ο οποίος συνδυάζει τη θεωρία με πρακτικά εργαλεία μάθησης και εμβάθυνσης στις διαφορετικές κλίμακες του μαγνητισμού.